**Gressbanen** er en fotball- og bandybane på Holmen i Oslo. Den er hjemmebane for idrettslaget Ready. Gressbanen ble åpnet i 1918 og var fotballandslagets hjemmebane fra 1919 til Ullevaal Stadion overtok i 1927–1928. Gressbanen ble anlagt på en tid da det bare fantes grusbaner i Norge, derav navnet. I dag er det imidlertid kunstgress på banen, samt kunstis vinterstid.

Tilskuerrekorden er 17 000 fra landskampen mellom Norge og Nederland 31. august 1919.

Historie
--------

### Initiativ

Gressbanen i åpningsåret 1918.  Foto: Johannes Holmsen 
Fotballsporten i Norge led på 1910-tallet av savnet etter en gressbane. Alle norske kamper ble spilt på grus, i motsetning til nabolandene. Initiativet til Gressbanen kom fra Mercantile-spilleren Macken W. Aas. Han og andre Mercantile-medlemmer startet 3. april 1916 aksjeselskapet *A/S Græsbanen* med startkapital på 42 000 kroner. Flere pengesterke aktører støttet prosjektet, deriblant fotballpresident Daniel Eie og Freia-disponent Johan Throne Holst. Tomta som ble utpekt til anlegget lå på Vestre Holmen i daværende Aker herred og var eid av skipsreder Olaf Ditlev-Simonsen. Ditlev-Simonsen var tett knyttet til idrettslaget Ready gjennom sine sønner Halfdan og «Tit», og da prosjektet trengte mer penger gikk Ready inn som betydelig aksjonær i selskapet. Mercantile og Ready fikk utpeke like mange medlemmer til styret. Ditlev-Simonsen anla på egen regning vei fra Slemdal, samt vann- og kloakkledning.

### Åpning

1. september 1918 ble banen offisielt åpnet med en kamp mellom det svenske laget AIK og et sammensatt Kristiania-lag. Banen var da den andre banen med gressdekke i Norge, bare den nylig anlagte Stavanger stadion var tidligere ute med gress. Tribuneanlegg ble fullført i 1919. Gressbanen på Holmen var åsted for de aller fleste norske landskamper fram til Ullevaal Stadion tok over mot slutten av 1920-tallet. I 1932 ble banen islagt for første gang.

Banens plassering førte til at Ready etter hvert fikk nedlagsfelt i de nærliggende områdene. Mercantile gikk imidlertid i oppløsning på 1950-tallet.

### Kunstgress/Kunstis

På grunn av vansker med å kombinere gress av en viss kvalitet om sommeren og stabile isforhold om vinteren ble det på slutten av 1990-tallet besluttet å anlegge kombinert kunstgress/kunstis på Gressbanen. 18. august 2001 ble den nye kunstgressbanen åpnet. I november 2004 var også kunstisen klar til bruk etter å ha blitt forsinket i tre år på grunn av manglende finansiering og tekniske problemer.

Referanser
----------

1. ↑  Andersen, Peder Chr. (1927). *Norges Fotballforbund gjennem 25 år*. Oslo. s. 184.
2. 1 2  Andersen, Espen (2007). *Det store gjennombruddet. Norsk fotballs kulturhistorie 1885–1925*. Oslo. s. 381-382.
3. ↑  Lauritz Stang og Thorvald Greve, red. (1957). *Ready 1907–1957*. Oslo. s. 47.
4. ↑  Arne Hole (17. august 2001). «Åpning av «nye» Gressbanen til Ready i morgen...kanskje kommer Dan Eggen». *Aftenposten Aften*.
5. ↑  Arne Hole (23. desember 2003). «Enda en vinter uten kunstis på Gressbanen. Anleggskandalen som bare vokser». *Aftenposten Aften*.

Eksterne lenker
---------------

* (en) Gressbanen – kategori av bilder, video eller lyd på Commons Rediger på Wikidata
* Omtale på stadionsiden.com
* Gressbanen på Norges fotballforbunds hjemmesider
* Gressbanen - Nordic Stadiums

|  |  |
| --- | --- |
| Oppslagsverk/autoritetsdata | Store norske leksikon **·** Oslo Byleksikon **·** Sentralt stedsnavnregister
 |